Časť 3

Odôvodnenie

A. Všeobecná časť

Návrh opatrenia, ktorým sa mení opatrenie Národnej banky Slovenska č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach vypracovala Národná banka Slovenska podľa § 39 ods. 12 a § 42 ods. 2 zákona č. 483/2001 Z. z. o bankách a o zmene a doplnení niektorých zákonov v znení neskorších predpisov (ďalej len „zákon o bankách“).
Od 1.1.2006 budú banky povinné účtovať podľa medzinárodných účtovných štandardov.
Konkrétny štandard č. 39 ustanovuje spôsob úpravy oceňovania finančných aktív. Súčasná úprava tejto problematiky v Slovenskej republike je v zmysle predmetného opatrenia NBS. Pôvodným zámerom novely tohto opatrenia bolo podrobnejšie upraviť príslušný medzinárodný štandard a ustanoviť spôsob úpravy oceňovania vzhľadom na národné pomery.
Stanovisko legislatívneho a právneho odboru, zaslaného listom OLP - 404 / 2005 - Va z 18.6.2005 však konštatuje, že nie je možné rozpracovávať, upresňovať či inak upravovať členským štátom Európskej únie nariadenie Európskeho parlamentu a rady (ktorého súčasťou sú aj medzinárodné účtovné štandardy) vzhľadom na ich všeobecnú platnosť a záväznosť.
V nadväznosti na tieto skutočnosti je predmetom návrhu opatrenia ustanoviť vzor hlásenia o stave majetku a záväzkov, ktorý bude mať evidenčný charakter. V navrhovanom hlásení sa budú zbierať informácie o jednotlivých zložkách majetku banky a pobočky zahraničnej banky, v členení podľa omeškania so splácaním pohľadávok a podľa výšky vytvorenej opravnej položky k nim. Dohliadaciemu odboru bude uvedené hlásenie slúžiť ako podklad na prípadnú dohliadku, ak údaje budú naznačovať istú rozpornosť (napr. omeškanie so splácaním pohľadávok viac ako 360 dní a vytvorená opravná položka k nim vo výške iba 50 %).
Predkladaný návrh opatrenia je v súlade s Ústavou Slovenskej republiky, so zákonom o bankách, s ostatnými zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.
Prijatie navrhovaného opatrenia nebude mať dopad na štátny rozpočet, na rozpočet obcí a vyšších územných celkov a tiež nebude mať vplyv na zamestnanosť, na tvorbu pracovných miest a na životné prostredie.
Predkladaný materiál neobsahuje tabuľku zhody, nakoľko predmetnú problematiku smernice Európskeho parlamentu a Rady neupravujú.

Doložka zlučiteľnosti návrhu opatrenia, ktorým sa mení opatrenie Národnej banky Slovenska č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach s právom Európskych spoločenstiev a právom Európskej únie

1. Navrhovateľ opatrenia:
Národná banka Slovenska.

2. Názov návrhu opatrenia:

Návrh opatrenia, ktorým sa mení opatrenie Národnej banky Slovenska č. 13/2004 o zatrieďovaní majetku a záväzkov bánk a pobočiek zahraničných bánk, o úprave ich ocenenia, o tvorbe a rušení rezerv a s tým súvisiacich hláseniach.

3. Záväzky Slovenskej republiky vo vzťahu k Európskym spoločenstvám a Európskej únii:
Opatrenie je rozpracovaním zákona č. 483/2001 Z. z. o bankách a o zmene a doplnení niektorých zákonov bánk a pobočiek zahraničných bánk v oblasti ocenenia pohľadávok a záväzkov, ktorý svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení.

4. Problematika návrhu opatrenia:
a)	je upravená v práve Európskej únie:
- Nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (Úradný vestník Európskych spoločenstiev L 243 z 11. 9. 2002).

5. Stupeň zlučiteľnosti návrhu opatrenia s právom Európskych spoločenstiev a právom Európskej únie:
a) úplná

6. Gestor (spolupracujúci rezort):
Národná banka Slovenska.

7. Účasť expertov pri úprave návrhu opatrenia a ich stanovisko k zlučiteľnosti návrhu opatrenia s právom Európskych spoločenstiev a právom Európskej únie:
Na príprave návrhu opatrenia sa experti nezúčastnili.

B. Osobitná časť

K čl. I.

K bodu 1 (§ 1 písm. a))

	Ustanovuje sa presnejšia definícia majetku, vzhľadom na znenie IAS 39. Z definície je potrebné vylúčiť pohľadávky, ktoré sú držané na obchodovanie a na predaj, pretože tieto sú oceňované v reálnej hodnote.

K bodom 2 a 5 (§ 1 písm. c) a e) a § 2 až 11)

	Uvedené ustanovenia sa vypúšťajú, nakoľko sú vecnými podrobnosťami úpravy ocenenia majetku a záväzkov a v zmysle stanoviska legislatívneho a právneho odboru nie je možné toto upravovať národným regulátorom.

K bodom 3 a 4 ( § 2)
	Ustanovenie odkazom na nariadenie Európskeho parlamentu ukladá bankám a pobočkám zahraničných bánk spôsob úpravy oceňovania majetku v zmysle medzinárodných účtovných štandardov, ktoré sú prílohou príslušného nariadenia.

K bodom 6 až 9 (§ 12 ods. 1, § 12 ods. 5, príloha)

	Doterajší vzor hlásenia sa nahrádza novým vzorom hlásenia, vzhľadom na zmeny, súvisiace s prijatím a aplikovaním medzinárodných účtovných štandardov (IAS 39)

K čl. II.

Navrhuje sa, aby opatrenie nadobudlo účinnosť 1. januára 2006.